Εθνικός Λατσιών (ποδόσφαιρο)

Ο **Εθνικός Λατσιών** είναι κυπριακή ποδοσφαιρική ομάδα με έδρα τα Λατσιά της επαρχίας Λευκωσίας. Αποτελεί μέρος του αθλητικού συλλόγου Εθνικός Λατσιών που ιδρύθηκε το 1956. Χρώματα του συλλόγου είναι το μπλε και το άσπρο. Έχει κατακτήσει 2 πρωταθλήματα Γ΄ κατηγορίας και ένα πρωτάθλημα Δ΄ κατηγορίας. 

## Ίδρυση
Ο Εθνικός Λατσιών ιδρύθηκε στις 3 Νοεμβρίου 1956. Στις αρχές της δεκαετίας του 1950 τα Λατσιά είχαν λίγο πληθυσμό και ελάχιστους νέους. Οι νέοι αυτοί ασχολούνταν με το ποδόσφαιρο και επιδίωκαν τη διεξαγωγή φιλικών ποδοσφαιρικών αγώνων. Οι συνεχείς νίκες στους διάφορους ποδοσφαιρικούς αγώνες, αλλά και οι συνθήκες της εποχής με την έναρξη του απελευθερωτικού αγώνα της ΕΟΚΑ, δημιούργησαν την ανάγκη ύπαρξης ενός οργανωμένου σωματείου. Έτσι, στις 3 Νοεμβρίου 1956 ιδρύθηκε ο σύλλογος «ΑΤΕ-ΠΕΚ Λατσιών» (Αγροτική Τοπική Ένωση Παγκύπρια Επιτροπή Κυπριακού Λατσιών), ο οποίος στη συνέχεια μετονομάστηκε σε «Εθνικός και Γεωργικός Σύλλογος Άγιος Γεώργιος Λατσιών».

Το νέο σωματείο στεγάστηκε σε ένα καφενείο έξω από το κέντρο της κοινότητας των Λατσιών, ώστε να εξυπηρετείται καλύτερη η δραστηριότητα των μελών του που ήταν παράλληλα μέλη της ΕΟΚΑ.

## Έμβλημα και χρώματα
Έμβλημα του Εθνικού Λατσιών είναι ο Άγιος Γεώργιος μέσα σε ασπίδα, ο οποίος περιβάλλεται από την ελληνική σημαία. Επιλέχθηκε ο Άγιος Γεώργιος επειδή είναι ο προστάτης άγιος των γεωργών, το επάγγελμα των νέων που δημιούργησαν τον Εθνικό Λατσιών. Η ελληνική σημαία επιλέχθηκε λόγω του οράματος για ένωση της Κύπρου με την Ελλάδα.
Τα πρώτα χρώματα της ποδοσφαιρικής ομάδας του Εθνικού Λατσιών ήταν το κίτρινο και το μαύρο, χρώματα που χρησιμοποιούσαν οι νέοι των Λατσιών στους φιλικούς αγώνες που έδιναν πριν την ίδρυση του σωματείου. Στις 17 Ιουλίου 1971, όταν η γενική συνέλευση πήρε την απόφαση για μετονομασία του σωματείου σε «Εθνικός και Γεωργικός Σύλλογος Άγιος Γεώργιος Λατσιών», υιοθετήθηκαν τα χρώματα μπλε και άσπρο επειδή είναι τα χρώματα της ελληνικής σημαίας.

## Ιστορία
Τις πρώτες δεκαετίες ο Εθνικός Λατσιών συμμετείχε στα αγροτικά πρωταθλήματα. Συγκεκριμένα συμμετείχε στις διοργανώσεις της Εθνικής Ποδοσφαιρικής Ομοσπονδίας Περιφέρειας Λευκωσίας κατακτώντας 5 πρωταθλήματα ΕΠΟΠΛ (1970-71, 1975-76, 1980-81, 1982-83, 1983-84). Το 1985 συμμετείχε για πρώτη φορά σε διοργάνωση της Κυπριακής Ομοσπονδίας Ποδοσφαίρου (ΚΟΠ).

### Περίοδος 1985-1989
Το καλοκαίρι του 1985 η Κυπριακή Ομοσπονδία Ποδοσφαίρου (ΚΟΠ) αποφάσισε τη δημιουργία της Δ΄ κατηγορίας. Ο Εθνικός ήταν ανάμεσα στις ομάδες που επελέγησαν από τη ΣΤΟΚ για να συμμετάσχει στο πρώτο πρωτάθλημα της κατηγορίας και έτσι εντάχθηκε στις τάξεις της ΚΟΠ. Η Δ΄ κατηγορία ήταν χωρισμένη σε 3 ομίλους και ο Εθνικός Λατσιών συμμετείχε στον όμιλο Λάρνακας-Αμμοχώστου. Την περίοδο 1986-87 υποβιβάστηκε και επέστρεψε στις διοργανώσεις της ΕΠΟΠΛ. Επέστρεψε στη Δ΄ κατηγορία την περίοδο 1988-89. Την περίοδο αυτή η Δ΄ κατηγορία ήταν χωρισμένη σε 4 ομίλους με τον Εθνικό Λατσιών να συμμετέχει στον Δ΄ όμιλο. Τερμάτισε στην προτελευταία θέση και συμμετείχε σε αγώνες μπαράζ για παραμονή στην κατηγορία. Ωστόσο, δεν απέφυγε τον υποβιβασμό και επέστρεψε στις διοργανώσεις της ΕΠΟΠΛ.
Την περίοδο 1987-88 κατέκτησε το πρωτάθλημα ΕΠΟΠΛ και έτσι συμμετείχε στο πρωτάθλημα πρωταθλητριών ΣΤΟΚ και στο πρωτάθλημα ένταξης ΣΤΟΚ. Στο πρωτάθλημα πρωταθλητριών κατέκτησε τον τίτλο του πρωταθλητή ΣΤΟΚ και από το πρωτάθλημα ένταξης κέρδισε τη συμμετοχή της στη Δ΄ κατηγορία.




### Δεκαετία 1990-1999
Την περίοδο 1990-91 κατάκτησε το πρωτάθλημα ΕΠΟΠΛ και έτσι συμμετείχε στο πρωτάθλημα ένταξης κερδίζοντας την ένταξη του στη Δ΄ κατηγορία.

Την περίοδο 1991-92, συμμετέχοντας στη Δ΄ κατηγορία (όμιλος Λευκωσίας-Κερύνειας), τερμάτισε στην έκτη θέση. Την περίοδο 1992-93 ο Εθνικός κατάφερε να κερδίσει το πρωτάθλημα του ομίλου Λευκωσίας-Κερύνειας και να προβιβαστεί στη Γ΄ κατηγορία. Δύο χρόνια αργότερα, την περίοδο 1995-96, κατέκτησε το πρωτάθλημα Γ΄ κατηγορίας και προβιβάστηκε για πρώτη φορά στη Β΄ κατηγορία.

Στο πρωτάθλημα Β΄ κατηγορίας 1995-96 τερμάτισε στη 12η θέση και υποβιβάστηκε. Τις επόμενες περιόδους τερμάτιζε στις χαμηλές θέσεις του βαθμολογικού πίνακα της Γ΄ κατηγορίας.




### Δεκαετία 2000-2009
Την περίοδο 2000-01 τερμάτισε στη 12η θέση του πρωταθλήματος και υποβιβάστηκε στη Δ΄ κατηγορία 2001-02. Η Δ΄ κατηγορία διεξαγόταν πλέον ως ενιαία κατηγορία (όχι όμιλοι) με τις τρεις πρώτες ομάδες να προβιβάζονται στη Γ΄ κατηγορία. Ο Εθνικός Λατσιών τερμάτισε στην τέταρτη θέση, δύο μόλις βαθμούς πίσω από την τρίτη θέση. Την άνοδο του στη Γ΄ κατηγορία κέρδισε την επόμενη περίοδο όταν τερμάτισε στη δεύτερη θέση.

Στο πρωτάθλημα Γ΄ κατηγορίας 2003-04 ο Εθνικός Λατσιών τερμάτισε στη δωδέκατη θέση και υποβιβάστηκε με μόλις ένα βαθμό διαφορά από την 11η ομάδα η οποία παρέμενε στην κατηγορία. Ακολούθησαν τέσσερις συνεχόμενες περιόδοι στη Δ΄ κατηγορία μέχρι που την περίοδο 2007-08 ο Εθνικός τερμάτισε στη δωδέκατη θέση του πρωταθλήματος και υποβιβάστηκε στα αγροτικά πρωταθλήματα μετά από 17 συνεχόμενες περιόδους συμμετοχής στις διοργανώσεις της ΚΟΠ.

Κατακτώντας το πρωτάθλημα ΕΠΟΠΛ την περίοδο 2008-09 κέρδισε το δικαίωμα συμμετοχής στο πρωτάθλημα ένταξης 2009. Διεκδίκησε την άνοδο του αλλά έχασε από τη Δυναμό Περβολιών με 4-1. Υπέβαλλε ένσταση κατά του κύρους του αγώνα την οποία κέρδισε και εντάχθηκε στη Δ΄ κατηγορία.




### Δεκαετία 2010-2019
Παρέμεινε στη Δ΄ κατηγορία για τρεις περιόδους. Την περίοδο 2011-12 κατέκτησε την τρίτη θέση του πρωταθλήματος και προβιβάστηκε στη Γ΄ κατηγορία.  Παρέμεινε στην Γ΄ κατηγορία επτά περιόδους. Την περίοδο 2018-19 τερμάτισε στην 15η θέση και υποβιβάστηκε στην Επίλεκτη κατηγορία.




### Δεκαετία 2020-2029

Tην περίοδο 2021-22 τερμάτισε στην 3η θέση του Β'Ομίλου στο πρωτάθλημα Επίλεκτης Κατηγορίας ΣΤΟΚ εξασφαλίζοντας την άνοδο του στην Γ΄Κατηγορία. Την περίοδο 2024-25 κατέκτησε για δεύτερη φορά το πρωτάθλημα Γ΄ κατηγορίας επιστρέφοντας στην Β΄ κατηγορία μετά απο 30 χρόνια.

### Συμμετοχές ανά κατηγορία
Ο πίνακας που ακολουθεί παρουσιάζει τις συμμετοχές της ομάδας ανά εθνική κατηγορία του Συστήματος ποδοσφαιρικών πρωταθλημάτων Κύπρου έως και την περίοδο 2019-20 καθώς και στις διοργανώσεις κυπέλλου έως και την περίοδο 2018-19.




## Τίτλοι-Διακρίσεις
* Γ΄ Κατηγορία:
** Πρωταθλήτρια (2): 1995, 2025

* Δ΄ Κατηγορία:
** Πρωταθλήτρια (1): 1993 (Όμιλος Λευκωσίας-Κερύνειας)

* Κύπελλο Γ΄ κατηγορίας και Επίλεκτης κατηγορίας ΣΤΟΚ:
**Φιναλίστ (1): 2017

* Πρωτάθλημα πρωταθλητριών ΣΤΟΚ:
** Πρωταθλήτρια (2): 1988, 2009

* Ασπίδα ΣΤΟΚ (1): 2009

* Πρωτάθλημα ΕΠΟΠΛ:
** Πρωταθλήτρια (2): 1988, 2009
* Κύπελλο ΕΠΟΠΛ
** Κυπελλούχος (1): 1988

## Παραπομπές


## Βιβλιογραφία
*

## Δείτε επίσης
*Ποδόσφαιρο στην Κύπρο

## Εξωτερικοί σύνδεσμοι

* Προφίλ στην ιστοσελίδα της Κυπριακής Ομοσπονδίας Ποδοσφαίρου
* Επίσημο blog του Εθνικού Λατσιών
* Επίσημο blog του Εθνικού Λατσιών (φούτσαλ)
* 

Κατηγορία:Ιδρύσεις ποδοσφαιρικών ομάδων το 1956
Κατηγορία:Ποδοσφαιρικές ομάδες Κύπρου (ανδρών)